
РЕГЛАМЕНТ ЗА КАНДИДАТСТВАНЕ И ФИНАНСИРАНЕ НА ПРОЕКТНИ ИНИЦИАТИВИ ОТ ФОНД „МЕСТНИ ИНИЦИАТИВИ“ –
ОБЩИНА ЧЕРВЕН БРЯГ

         Община Червен бряг подкрепя с финансови средства реализирането на проектни инициативи с местно значение, подготвени от кметовете на кметства и Инициативни групи от граждани за всяко населено място извън общинския център.
I. ЦЕЛИ
     1. Финансиране на малки проекти с местно значение, разработени от кметовете на кметства в Община Червен бряг и Инициативни групи от граждани.
     2. Създаване на по-благоприятни условия за живеене  и инвестиране на територията на населените места.
     3.Повишаване активността на гражданското включване в местното самоуправление.
     4.Повишаване капацитета на гражданския сектор и развитие на гражданско самосъзнание в общността.

II.ТЕРИТОРИАЛЕН ОБХВАТ

          Допустими за финансиране са проекти, които се реализират на територията на населените места в Община Червен бряг, извън общинския център.

III. ПРАВИЛА ЗА ДОПУСТИМОСТ

1.Допустимост на кандидатите:

         За финансиране  могат да кандидатстват проектни предложения разработени  от  Кметовете на кметства в Община Червен бряг и Инициативни групи от граждани.

2.Допустими дейности за финансиране:

    2.1. Рехабилитация /ремонт/ на площадни пространства, улици и тротоари;
    2.2. Изграждане, възстановяване и оборудване на места за отдих и развлечения, паркове и градини, детски и спортни площадки, и други дейности, свързани с подобряване на жизнената среда, за които не се изисква инвестиционно проектиране и издаване на разрешително за строеж;
   2.3.Изграждане, възстановяване, залесяване или зацветяване на терени, предназначени за зелени площи;
   2.4.Дейности в областта на спорта, образованието, културата, туризма, социалната сфера и опазване на околната среда;
   2.5.Дейности, водещи до благоустрояване на имоти -  общинска собственост  на територията на община Червен бряг.
   2.6. Всички дейности от общeствен интерес;

    Забележка: Всички допустими за финансиране дейности да са в съответствие и не са в нарушение на българското законодателство.

3.Недопустими дейности за финансиране :

3.1. Проекти на политически партии и организации, професионални съюзи,
кооперации, религиозни организации и търговски дружества;
3.2. Проекти за дейности със стопански характер;
3.3. Самоцелни дейности и офис обзавеждане;
3.4. Дейности, финансирани по друг ред и от друга организация;
3.5. Дейности, насочени към благоустрояване на имоти, чиито статут е различен от „общинска собственост”;
3.6. Разходи за предварителна подготовка на проекта;
3.7. Административни разходи;	
3.8. Възнаграждения на екипа на проекта;
3.9. Комунални разходи – ток, вода, телефон, отопление;
3.10. Дейности, предвидени да се изпълняват  и чиито резултат ще се реализира извън територията на Община Червен бряг.




IV. МЯСТО И РЕД ЗА ПОДАВАНЕ НА ПРОЕКТНИ ПРЕДЛОЖЕНИЯ

1. В срок до 30. 01. на съответната календарна година на сайта на Община Червен бряг се публикува обява за прием на проектни предложения по програма „Местни инициативи“. 
2. Формулярът за кандидатстване и съответните приложения се публикуват на сайта на Община Червен бряг.
3. Проектни предложения се приемат в срок до два месеца от датата на публикуване на обявата за кандидатстване.
4. Проектните предложения се подават  чрез формуляр за кандидатстване в Центъра зa услуги и информация на Община Червен бряг, на адрес:...................................................................., или по пощата на адрес:.................................................................... . Проектни предложения подадени по електронната поща или по факс не подлежат на разглеждане.
5. Формулярът за кандидатстване се попълва на български език, точно и подробно се описва как ще бъдат изпълнени целите  на проекта, какви ще бъдат ползите от него и как проектът съответства на приоритетните области за финансиране, описани в настоящия регламент.
6. Към формуляра се прилагат карти, схеми, таблици,снимки, писма за подкрепа, подписки и др., които дават по-добра представа за проектната идея.
7. За финансиране на местни инициативи, кандидатите следва да представят:
7.1 Кметове на кметства:
-  Проектно предложение, адресирано до Кмета на община Червен бряг;
-  Проектобюджет, с приложени количествено-стойностни сметки;
- Подписка от граждани, декларирали съгласието си за предоставянето на безвъзмезден труд за реализирането на съответната местна инициатива.
- Писма за подкрепа от партньорите по проекта ( ако има такива)
7.2 Инициативни групи граждани:
- Договор за създаването на Инициативна група граждани, регламентиращ взаимоотношенията на членовете и уреждащ представляващите лица и границите на представителната им власт, както и въпроса с откриването на банкова сметка и разпореждането с нея. Договорът да е заверен в съответното кметство на населеното място или пред нотариус.
- Автобиографии на ръководителите на проекта;
- Свидетелства за съдимост на ръководителите на проекта;
 -Документи за липса на задължения към общината на ръководителите на проекта
-  Проектно предложение, адресирано до Кмета на община Червен бряг;
-  Проектобюджет, с приложени количествено-стойностни сметки;
-  Протокол от решение на общото събрание на Инициативната група от граждани , в който да са определени минимум две лица, отговарящи за изпълнението на проекта.
- Подписка от граждани, декларирали съгласието си за предоставянето на безвъзмезден труд за реализирането на съответната местна инициатива.
- Писма за подкрепа от партньорите по проекта ( ако има такива)
8. Наличието на партньор/и не е задължително, но се счита за предимство. Партньорът  издава Писмо за подкрепа, адресирано до Кмета на Община Червен бряг, което се прилага към проекта. Писмото трябва да съдържа конкретни ангажименти по отношение на проекта.
9.Документите за кандидатстване се окомплектоват в папка. Папката съдържа:
-     Придружително писмо до Кмета на общината;
-   Формуляр за кандидатстване,подписан от ръководителя/ръководителите / на проекта.
-     Изискуеми документи по точка 7 и Писмо за подрепа по т.8 ( ако има партьор/и).
10. Папката с комплекта документи за кандидатстване се подава в запечатан плик чрез лицензиран пощенски оператор или на място в Центъра за административно обслужване и информация на Община Червен бряг. На плика трябва да бъде изписано: „ За участие в Програма „Местни инициативи“ – Община Червен бряг“
11. Полученият плик се завежда в деловодната система на общината с входящ номер, дата и час на получаване.
12. Краен срок за подаване на проектни предложения – два месеца след обявяване на поканата за кандидатстване на сайта на Община Червен бряг.
13. Кандидатите имат право да поправят или добавят части от проекта с писмено разрешение от Кмета на общината в 5 дневен срок от неговото подаване. Общината не връща получени документи и материали след стартирането на работата на комисията.


V.ИЗИСКВАНИЯ КЪМ ПРОЕКТИТЕ

1. Проектът да се осъществява на територията на Община Червен бряг и в полза на общността;
2. Проектът да съдържа дейности, поне в една от описаните области в раздел III, т.2;
3. Проектът да има обществена значимост;
4. Проектът да е създаден и да се изпълни от Кметовете на населените места в Община Червен бяг и Инициативни групи от граждани;
5. Проектът да посочва ясно дефинирана целева група;
6. Проектът да съдържа конкретни дейности и реално постижими цели;
7. Проектът да се базира на реалистичен бюджет;
8. Проектът да откроява ясни и конкретни крайни резултати от реализацията на дейностите ;
9. Проектът да осигурява устойчивост и да дава възможност за мултиплициране на основната идея;
10. Времетраенето на проекта да не надхвърля крайния срок , който е определен в  договора за изпълнението му;
 

VI. УСЛОВИЯ ЗА  ФИНАНСИРАНЕ И НАЧИН НА ПЛАЩАНЕ

1.  Общият размер на фонд „Местни инициативи“ е 70 000 ( седемдесет хиляди) лева за всяка календарна година, считано от бюджетната 2018 година. Финансовият размер на фонд „Местни инициативи“ е  приет с решение № 584/ 28.04.2017 г.на Общински съвет Червен бряг;
2.  Максималната стойност за финансиране на проектно предложение за местни инициативи е :
· Проекти инициативи в селата  – до 5 000 лева.
· Проектни инициативи в град Койнаре – до 10 000 лева.
3.Кандидатите трябва да осигурят собствен принос във вид на  доброволен труд, като за това представят Подписка от граждани, декларирали съгласието си за предоставянето на безвъзмезден труд за реализирането на съответната местна инициатива.
4.Начин на плащане:
· Авансово – 70% в пет дневен срок след сключване на договора за финансиране.
· Окончателно – 30% след одобряване на отчета за цялостно изпълнение на проекта. 




VII. ПРОЦЕДУРА ПО ОЦЕНЯВАНЕ НА ПРОЕКТНИТЕ ПРЕДЛОЖЕНИЯ

1. В срок до 30.01. на календарната година Кмета на Община Червен бряг издава заповед за назначаване на Комисия за прием, разглеждане и оценяване на постъпили предложения за финансиране на местни инициативи.
2. Проектните предложения се оценяват от назначена със заповед на Кмета на Община Червен бряг комисия за прием, разглеждане и оценяване на постъпили предложения за финансиране на местни инициативи, която се състои от  4-ма представители на общинска администрация   със специалност, съответстваща на проектните предложения, 4-ма общински съветници и един правоспособен юрист. Определят се двама резервни членове за представителите на Общински съвет, двама резервни членове за представителите на общинска администрация и един резервен член – правоспособен юрист.
3. Комисията избира Председател.
4. Заседанията на комисията са закрити.
5. Заседанията на комисията са редовни, ако на  тях присъстват  всички от  членовете  ѝ.
6. Комисията взема решения с две трети мнозинство.
7. Преди да пристъпят към оценяване всички членове на комисията представят писмени декларации , че нямат материален интерес и не са „свързани лица“ по смисъла на Закона за предотвратяване и разкриване конфликт на интереси и Търговския закон с участник в процедурата. Декларациите се прилагат към протокола от работата на комисията.
8. Оценката на проектните предложения включва следните етапи: 

Етап 1: Оценка на административно съответствие

1. Проектното предложение се отнася за обявената Програма „Местни инициативи“ – Община Червен бряг;
1. Формулярът за кандидатстване отговаря на образеца, утвърден от Комисията за изготвяне на  условията, реда, критериите за кандидатстване и регламента за финансиране на проектни инициативи  , всичките му части са попълнени и е подписан от ръководителя/ите на проекта;
1. Всички изискуеми документи са представени и са окомплектовани в папка, съгласно реда и условията за финансиране.

Етап 2: Оценка на допустимостта – 
извършва се само за проекти преминали успешно етап 1.
      Кандидатите и проектните предложения са допустими, ако отговарят на изискванията на т. 1 и т 2 от  раздел III и раздел V на настоящития Регламент за финансиране на проектни инициативи от фонд „Местни инициативи“- Община Червен бряг.


Етап 3: Техническа и финансова оценка – 
извършва се само за проекти преминали успешно етап 2.
1.Комисията оценява постъпилите проектни  предложения на базата на Таблица за оценка , попълвана от всеки един от членовете ѝ. . Крайният резултат за оценка на проектното предложение е средно аритметично от сбора на всички  индивидуални оценки, дадени от членовете на комисията.
2.До финансиране се допускат само проектите, които след обобщаване на индивидуалните оценки са набрали  комплексна оценка над 60 (шестдесет) точки;
3. При равен брой точки на проектни предложения от едно населено място приоритет се дава по реда на входиране.
4.В резултат от техническата и финансова оценка комисията има право да намали проектобюджета, в случаите в които разходи са недопустими или не отговарят на пазарната стойност;
5.Решенията на комисията, както и оценките ѝ са независими и окончателни.
6. Комисията за прием, разглеждане и оценяване на постъпили предложения за финансиране на местни инициативи изготвя Протокол с решение за класираните участници и предложение до Кмета на Общината за сключване на договори за финансиране в срок до 30 календарни дни след датата, указваща край на приема на документи за участие.
7. Протоколът с решението за класиране и предложение за слючване на договор/и за финансиране по настоящата програма след утвърждаване от Кмета на общината се публикува на сайта на Община Червен бряг. Класираните кандидати се поканват писмено за сключване на договор. Ако в срок от 5 работни дни от получаване на поканата кандидатът / ите не подпише договор, това му/им действие се счита за отказ от финансиране по настоящата Програма „Местни инициативи“ и се кани следващият класирал се кандидат от същото населено място.
8.Мониторинг по време на изпълнение на договорите се осъществява от  комисия назначена от Кмета на Община Червен бряг  основно чрез посещения на място, с цел проследяване на изпълнението и съдействие при необходимост. При посещенията се съставят констативни протоколи.
9.Председателят на комисията  за разглеждане и оценяване на постъпили предложения за финансиране на местни инициативи изготвя годишен отчет за изпълнение на Програма „Местни Инициативи“, който се приема от Общински съвет Червен бряг.

VIII.  СКЛЮЧВАНЕ НА ДОГОВОР ЗА ФИНАНСИРАНЕ
1. Комисията за разглеждане и оценяване на постъпили предложения за финансиране на местни инициативи изготвя Протокол и прави предложение до Кмета на Община Червен бряг за сключване на договор за финансиране с класираните участници;
2.Получателят на финансиране (изпълнителят на проекта) поема следните общи задължения по изпълнението на проекта:
	2.1.отговаря за цялостното изпълнение на проекта; 
	2.2.осигурява средства, необходими за дофинансирането на проекта, когато това е договорено в договора с Община Червен бряг; 
	2.3.следи за добросъвестното изпълнение и незабавно информира Кмета на община Червен бряг за възникнали злоупотреби и/или съществени промени на проектното предложение;
	2.4.по ясен начин указва, че финансирането на проекта се осъществява с подкрепата на Община Червен бряг .
	2.5.отчита разходените финансови средства съгласно изискванията и в сроковете, посочени в договора. 
  3. Предвидените дейности следва да бъдат изпълнени до 6 месеца след подписването на договора за финансиране, но не по-късно от 30. XI. на текущата година .

IX . ОТЧИТАНЕ НА ПРОЕКТИТЕ

1. Отчитането на изпълнението на проекта е в рамките на 15 дни след приключване на проектните дейности. Срокът за предаване на отчета за всеки проект е конкретизиран в сключения с общината договор.
2. Отчетът се представя в папка, със следното съдържание:
· Придружително писмо до Кмета на общината;
· Отчет – технически и финансов, подписан от ръководителя/лите на проекта и подпечатан (ако е приложимо);
1. Техническият отчет съдържа описание за изпълнението на всяка една от заложените дейности и документи, които доказват извършването на тези дейности. В зависимост от характера на дейностите, задължителните подкрепящи документи са както следва:
· Списъци на участниците – три имена, адрес, телефон и подпис;
· Копия от презентации, материали, покани и др.;
· Дневен ред на семинари, беседи и др. вид мероприятия;
· Копия от проведени анкети и проучвания;
· Снимки от мероприятието;
· Учебни програми – лектори, часове;
· Договори за наем на оборудване;  и др.
1. Финансовият отчет следва логиката на бюджета и съдържа информация за направените разходи по всеки бюджетен ред, като задължително се представят подкрепящи документи, доказващи основанието за извършване на разхода, както следва:
· Граждански договори, сметки за изплатени суми, задължително платежни нареждания, сертификати, банкови бордера;
· Разходооправдателни документи – приемо-предавателни протоколи, фактура с касов бон , платежно нареждане, банково извлечение;
1. Папката с отчета на проекта се подава в запечатан плик в  Центъра за административно обслужване и информация на Община Червен бряг, на адрес:...................................................................., или по пощата на адрес:.................................................................... . „
1.  На плика трябва да бъде изписано:
„Отчет на договор № ______________“
име на проекта
пълното име и адрес на кандидата“
Полученият плик се завежда в деловодната система на общината с входящ номер, дата и час на получаване.
7. На свое заседание комисията за прием, разглеждане и оценяване на постъпили предложения за финансиране на местни инициативи разглежда представения отчет и съставя протокол, в който предлага на Кмета на община Червен бряг приемане, частично приемане или не приемане на цялостното изпълнение на проекта.
8. Изпълнителят /ите на проект, който не представи окончателен отчет в определените в договора срокове или е изразходвал отпуснатите средства по начин различен от посочения в договора, дължи връщането им заедно със законоустановената лихва и се лишава от правото да кандидатства за финансиране по тази Програма през следващата календарна година.
9. В случай, че са открити пропуски в отчета – техническа или финансова част или в придружаващите документи, се изисква допълнителна информация от изпълнителя на проекта.
10. Ако изпълнителя на проекта не представи изисканите корекции в срок, отчета няма да бъде одобряван или ще бъде частично одобрен.
11. Протоколът на комисията ведно с представения от кандидатите отчет се представя на Кмета на общината и след утвърждаването му се пристъпва към окончателно плащане по реда на т. 4 от раздел VI.
